Jaroslavas Melnikas

Jaroslavas Melnikas (g. 1959 m. vasario 6 d. Smygoje, Dubno rajonas, Rovno sritis, Ukraina) – rašytojas, literatūros kritikas, filosofas.

Biografija 
Baigė Lvovo universiteto Filologijos fakultetą ir M. Gorkio literatūros instituto aspirantūrą. Dirbo žurnalų „Laima“ ir „Moteris“ redakcijose. Ilgai bendradarbiavo su prancūzų žurnalu „Elle". Gyvena Vilniuje. Nuo 1989 m. Lietuvos rašytojų sąjungos, Lietuvių PEN Centro narys, taip pat Ukrainos rašytojų sąjungos narys.

Kūryba 

J. Melnikas yra siurrealistas ir fantastas. Pasak kritikų, J.Melnikas rašo egzistencinę prozą, jai būdingi metaforiškumas, simbolizmas (R.Šerelytė), intelektuali žaismė (J.Sprindyte), „tai yra metafizinės fantastikos literatūra, kurioje stulbinamai veikia mistiškas, bet realiai įtaigus lemties neišvengiamumo motyvas“ (L.Jonušys).

Daugiau nei dešimties prozos, filosofijos, kritikos knygų, tarp jų ir išleistų už Lietuvos ribų bei sulaukusių gerų užsienio kritikų atsiliepimų, autorius. Romanas „Išguitieji iš Edeno“ („Les Parias d’Eden“) buvo išleistas prancūzų kalba vienoje didžiausių Prancūzijos leidyklų.

Lietuvoje rašytojo prozos kūriniai buvo publikuoti literatūriniuose leidiniuose „Metai“, „Literatūra ir menas“, „7 meno dienos“, „Nemunas“ ir kt. 1996 m. Vilniuje išleista filosofinių esė knyga „Laisvė ar nuodėmė“.  

2008 m. gavo Jurgio Kunčino literatūrinę premiją; 2009 m. – pirmoji premija už geriausią metų apsakymą („Šaknys“); knygas „Pasaulio pabaiga“ (2007 m.), „Tolima erdvė“ (2009 m.) ir „Maša, arba Postfašizmas“ (2014) literatūrologai išrinko į Metų knygos penketuką. Knyga „Kelias į rojų“ 2010 m. pateko į kūrybingiausių knygų dvyliktuką bei nominuota Europos literatūrinei premijai.

2012 m. geriausi tekstai iš knygų „Rojalio kambarys“ ir „Pasaulio pabaiga“ pasirodė rinkinyje ukrainiečių kalba „Skambink man, kalbėk su manimi“, kuris Ukrainoje pateko į BBC Ukraine renkamą „Metų knygos“ penketuką.
(„BBC Metų knygos“ trumpasis sąrašas).
O romanas „Tolima erdvė“ 2013 m. buvo pripažintas „BBC Metų knyga 2013“ Ukrainoje ir „Metų knyga 2018“ ("Libr'a Nous 2018" premija) Prancūzijoje.
2020 m. gavo Lietuvos Respublikos Vyriausybės kultūros ir meno premiją.

Jo kūryba versta į anglų, prancūzų, vokiečių, italų, esperanto, rusų, ukrainiečių, azerbaidžaniečių, kroatų ir kt. kalbas.

Išleista Lietuvoje:
 Laisvė ar nuodėmė: filosofiniai esė. – Vilnius: Petro ofsetas, 1996.
 Rojalio kambarys: apsakymai ir apysakos. Lietuvos rašytojų sąjungos leidykla. 2004
 Pasaulio pabaiga: apsakymai ir apysakos. Lietuvos rašytojų sąjungos leidykla. 2006
 Labai keistas namas : 88 romanai: [filosofinės miniatiūros]. Lietuvos rašytojų sąjungos leidykla. 2008
 Tolima erdvė: romanas. Lietuvos rašytojų sąjungos leidykla. 2008
 Kelias į rojų: siurrealistinis romanas, apysakos ir apsakymai. Baltos lankos, 2010.
 Paryžiaus dienoraštis: esė. Alma littera, 2013
 Maša, arba Postfašizmas: romanas. Alma littera, 2013
 Anoreksija: apsakymai. Alma littera, 2014
 Dangaus valdovai: romanas. Alma littera, 2016 
 Rojalio kambarys: apsakymai ir apysakos (Antras leidimas). Lietuvos rašytojų sąjungos leidykla. 2018
 Adata: romanas (Alma littera), 2019. 

Išleista užsienyje:
 Les Parias d’Eden: romanas. – Paryžius: Robert Laffont, 1997.
 Телефонуй мені, говори зі мною (Skambink man, kalbėk su manimi): apysakos ir apsakymai. – Kiev: Tempora, 2012.
 Далекий простір (Tolima erdvė): romanas. – Charkiv, Клуб сімейного дозвілля, 2013.
 Чому я не втомлююся жити (Kodėl aš nepavargstu gyventi): apysakos ir apsakymai. – Charkiv, Клуб сімейного дозвілля, 2014.
 Маша, або постфашизм (Maša, arba Postfašizmas): romanas. - Lviv, Vydavnytctvo staroho leva, 2016
 Espace lointain (Tolima erdvė): romanas. - Agullo editions (Prancūzija), 2017
 Last Day (Rojalio kambarys) : apsakymai ir apysakos. - Noir press (Anglija), 2018
 Espace lointain (Tolima erdvė). - Livre de poche (Prancūzija), 2018 
 Macha ou le IVe Reich („Maša, arba Postfašizmas“). - Actes Sud (Prancūzija), 2020
 Der weite raum ((Tolima erdvė). - Klak Veflag (Vokietija), 2020

Kritika 
„Savito stiliaus ir originalių temų kūriniuose rašytojas sukuria paslapties, dažnai ir absurdo atmosferą. Jis meistriškai manipuliuoja vietos, laiko, erdvės sąvokomis, pasiekdamas ne tik dramatinę įtampą ir meninį įtaigumą, bet ir filosofines įžvalgas. Pasakodamas tikroviškas gyvenimo istorijas, kuriose personažai patiria vidinį nestabilumą, sielos chaosą, autorius verčia suabejoti daugeliu tabu, varžančių žmogaus laisvę.“ (Jūratė Sprindytė)

„Jį galėčiau pavadinti lietuvių literatūros neosimbolistu – pasitelkdamas simbolius ir alegorijas jis sukūrė netikėtų ir ambicingų kūrinių.“ (Renata Šerelytė)

Prancūzų kritikų atsiliepimai apie Melniko prozą:
 Jis kalba apie visa tai su švelnumu, apie savo filosofines knygas, kur demonstruodamas Dostojevskio vertą lygi, svarsto apie ryši tarp nuodemes ir laisves. (La Croix)
 Pasakodamas šešių personažų, su palaima puolusių į patį didžiausią sielos chaosą, gyvenimo istorijas, Jaroslavas Melnikas be galo įtikinamai kelia klausimą apie tabu, varžančius žmogišką laisvę. (Lire)
 Jie patenka ne į pragarą, kaip reikėtų to tikėtis, o tiesiai į rojų. Ir pasakotojas… klausia šių parijų, atsidūrusių rojuje, kodėl jie yra čia. (Le Monde)
 Autorius, panaudodamas jaudinantį stilių, trumpą sakinį ir didžiulį psichologinės analizės subtilumą, pakyla iki filosofinio apmąstymo apie žmogiškosios laisvės rėmus ir apie draudimus, kuriuos iškelia krikščioniškoji moralė. (L’Aisne nuovelle)
 Stebėtinas psichologinės analizės subtilumas. (La pensée russe)

Įvertinimas 
 1996 m. „Geriausio metų apsakymo“ konkurso laureatas.
 2004 m. „Imbiero vakarų“ (Jurgiui Kunčinui skirti prozos skaitymai) trumposios prozos konkurso nugalėtojas. Prizas „Be rėmų / be tabu“ už neformalius tekstus neoficialioje aplinkoje.
 2007 m. Lietuvių literatūros ir tautosakos institutas įtraukė „Pasaulio pabaigą“ į kūrybingiausių 2006 m. knygų dvyliktuką.
 2008 m. J. Melnikui įteikta respublikinių prozos skaitymų „Imbiero vakarai“ pagrindinė – Jurgio Kunčino vardo premija
 2008 m. knyga "Labai keistas namas" nominuota "Metų knyga 2008" premijai. 
 2009 m. pirma premija už geriausią metų apsakymą
 2011 m. Lietuvių literatūros ir tautosakos institutas įtraukė knygą „Kelias į rojų“ į kūrybingiausių 2010 m. knygų dvyliktuką.
 Jo knygos buvo tris kartus išrinktos į „Metų knygos“ penketuką (2007 m. „Pasaulio pabaiga“, 2009 m. „Tolima erdvė“, 2014 m. „Maša, arba Postfašizmas“). Kūryba versta į anglų, prancūzų, vokiečių, italų, esperanto, rusų, ukrainiečių, azerbaidžaniečių, kroatų ir kt. kalbas.
 2011 m. jo knyga „Kelias į rojų“ nominuota „Europe book“ prizui
 2012 m. prozos knyga „Skambink man, kalbėk su manimi“ pateko į geriausių Metų knygų penketuką Ukrainoje („BBC Metų knygos“ trumpasis sąrašas)
 2013 m. romanas „Tolima erdvė“ pripažintas „BBC Metų knyga“ Ukrainoje
 2014 m. prozos knyga „Kodėl aš nepavargstu gyventi“ pateko į geriausių Metų knygų penketuką Ukrainoje („BBC Metų knygos“ trumpasis sąrašas).
 2014 m. romanas „Maša, arba Postfašizmas“ išrinktas į „Metų knygos“ penketuką Lietuvoje.
 2016 m. romanas "„Maša, arba Postfašizmas“" pateko į geriausių Metų knygų penketuką Ukrainoje („BBC Metų knygos 2016“ trumpasis sąrašas).
 2017 m. romanas „Tolima erdvė“ (Espace lointain) tapo Metų knyga Prancūzijoje, kategorijoje "Imaginaire" (premija Libr'a Nous).
 2018 m. knygą „Rojalio kambarį“ skaitytojai išrinkto kaip vieną geriausių lietuvių literatūros 
šimtmečio knygų („Šimtmečio 100 knygų”).  
 2018 m. romanas „Tolima erdvė“ (Espace lointain) tapo Europos premijos "Utopiales 2018" už geriausią fantastinį romaną, kurį parašė Europos rašytojas, finalistu.
 2019 metais knyga LAST DAY („Rojalio kambarys“) Jungtinėje Karalystėje pateko į prestižinės premijos International RUBERY BOOK PRIZE finalą.

 2020 m. gavo Lietuvos Vyriausybės kultūros ir meno premiją.

Šaltiniai

Nuorodos 
 Apie Jaroslavą Melniką 
 Metų knygos rinkimai
  Kelias į rojų
 Europe book prize
 BBC Ukrainian Book of the Year shortlists
 Peterio Bichselio ir Jaroslavo Melniko kūrybos paralelės

Ukrainos rašytojai
Lietuvos fantastikos rašytojai